Aalborg Kommunes nye borgmester, 37-årige Lasse Frimand Jensen, fik i dag borgmesterkæden på. Den nye borgmester havde solid opbakning i byrådssalen. Foruden hans hustru og børn var hans far, mor og farfar også til stede for at overvære ceremonien. Og æblet falder ikke langt fra stammen. Borgmesterblodet har løbet i årene i generationer. Hans farfar var borgmester i den tidligere Støvring Kommune, og hans far, Frank Jensen (S), er tidligere overborgmester i Københavns Kommune. -	Det er da stort. Både for Lasses mor og for mig at se ens søn få lov til at indfri sine drømme. Lasse har virkelig haft Aalborg i hjertet, siden han var en lille dreng, siger Lasse Frimand Jensens far, Frank Jensen. Gode råd gennem generationer Lasse Frimand Jensen er fra i dag Aalborg Kommunes yngste borgmester nogensinde. Med den nye jobtitel følger nogle fifs fra hans far. - Min far var, som også var borgmester i Støvring, har givet mig gode råd, som jeg også har givet videre til Lasse. Man skal blive ved med at være sig selv, bevare jordforbindelsen og være i øjenhøjde med borgerne, fortæller Frank Jensen. Den tidligere overborgmester har store forhåbninger på sin søns vegne. -	Jeg tror, han bliver en borgmester, der tager  hele byen og ansvaret på sig. Jeg ved om nogen, at det er et job, hvor man får meget kritik. Det skal man være indstillet på at tage imod og behandle konstruktivt, siger Frank Jensen.

Referat:
Den tidligere overborgmester i København, Frank Jensen, så stolt til, da Lasse Frimand Jensen fik overrakt borgmesterkæden i Aalborg.